রাশিয়া থেকে আরও এস-৪০০ কিনতে চলেছে প্রতিরক্ষা মন্ত্রক!

ওয়েব ডেস্ক : রাশিয়া থেকে তেল কেনার জন্য ভারতের উপর শুল্ক চাপিয়েছেন ডোনাল্ড ট্রাম্প (Donald Trump)। তবে এর কারণে আরও কাছাকাছি এল নয়াদিল্লি ও মস্কো। এবার তারই প্রমাণ পাওয়া গেল। কারণ, রাশিয়া (Russia) থেকে আরও এস-৪০০ (S-400) বা ‘সুদর্শন চক্র’ কিনতে চলেছে প্রতিরক্ষা মন্ত্রক। দুই দেশের মধ্যে এ নিয়ে আলোচনা চলছে বলে সূত্রের খবর।

রাশিয়ার প্রতিরক্ষা বিভাগের তরফে জানানো হয়েছে, এই মিসাইল সিস্টেম কেনার জন্য দুই দেশের মধ্যে আলোচনা শুরু হয়েছে। রুশ সামরিক বিভাগের আধিকারিক দিমিত্রি শুগায়েভ বলেছেন, সব ঠিকঠাক থাকলে দ্রুত ভারতকে এস-৪০০ (S-400) সরবরাহ করবে মস্কো।

আরও খবর : সিএএ আইনে বড় পরিবর্তন আনল কেন্দ্রীয় সরকার!

উল্লেখ্য, চীনের (China) সঙ্গে সীমান্তে সংঘাতের জেরে রাশিয়া থেকে এস-৪০০ (S-400) কেনার চুক্তি করেছিল ভারত। এই চুক্তি হয়েছিল ২০১৮ সালে। সেই চুক্তিতে ৫টি এস-৪০০ কেনার কথা বলা হয়েছিল। তার জন্য খরচ হয়েছিল ৫.৫ বিলিয়ন ডলার। ইতিমধ্যে তিনটি ভারতে এসে গিয়েছে। আর বাকি দুটি, ২০২৬ ও ২০২৭ সালের মধ্যে ভারতে আসবে বলে সূত্রের খবর। এর মাঝেই রাশিয়া থেকে আরও এই ধরণের মিসাইল সিস্টেম কেনার জন্য রাশিয়ার সঙ্গে নতুন করে আলোচনা শুরু করেছে ভারত।

প্রসঙ্গত, এস-৪০০ (S-400) হল বিশ্বের অন্যতম আধুনিক প্রথম সারির আকাশ নিরাপত্তা ব্যবস্থা। ভারতে এই অস্ত্রের নাম ‘সুদর্শন চক্র’। ৬০০ কিলোমিটার দূর থেকে কোনও ক্ষেপনাস্ত্রকে চিহ্নিত করতে সক্ষম এই সিস্টেম। আর কোনও ক্ষেপনাস্ত্রকে ৪০০ কিলোমিটার দূর থেকে ধ্বংস করতে পারে এই সিস্টেম। পাকিস্তান ও চীনের কথা ভেবে রাজস্থান, পাঞ্জাব ও উত্তর-পূর্বে এই অস্ত্র মোতায়েন করে রেখেছে ভারতীয় সেনা। মূলত, অপারেশন সিঁদুরের সময় এই অস্ত্রের ক্ষমতা দেখেছিল গোটা বিশ্ব। আর এই অস্ত্র আরও বেশি করে কিনতে চলেছে ভারত।

দেখুন অন্য খবর :